**Referat fra fraktion 4’s Årsmøde.**

**Sinatur Hotel Storebælt den 6. - 7. februar 2019.**

Til stede var Birgit Bruun, HST-medlem, 10 kongresdelegerede og 43 årsmøderepræsentanter heraf 4 som suppleanter, i alt 54 deltagere.

**1. Mødets åbning ved HST-medlem Birgit Bruun.**

Birgit Bruun bød Årsmødet hjertelig velkommen med en særlig velkomst til de nyvalgte repræsentanter.

Derefter navneopråb.

**2. Valg af dirigent.**

Kaja Eggers Rasmussen, kreds 021, blev valgt.

**3. Valg af referent.**

Børge Pedersen, kreds 017, blev valgt.

**4. Godkendelse af forretningsorden.**

Bilag udsendt.

Birgit Fixen, kreds 028 (Farum), fandt det uheldigt, at der er en meget kort periode fra valg af årsmøderepræsentanter til indsendelse af forslag til Årsmødets dagsorden. Det giver nogle praktiske udfordringer, som muligvis kunne afhjælpes ved, at forretningsordenen kan findes på hjemmesiden.

Fristen for indsendelse af forslag er sat til 10. december af hensyn til planlægningen af Årsmødet. Denne planlægning foretages af hovedstyrelsesmedlemmet og de 10 kongresdelegerede på et møde primo januar således, at den endelige dagsorden til Årsmødet kan udsendes rettidigt.

Problematikken vil blive drøftet af hovedstyrelsesmedlemmet og de 10 kongresdelegerede.

Forretningsordenen blev herefter godkendt med dette forbehold.

**5. Formandens beretning ved hovedstyrelsesmedlem Birgit Bruun.**

Beretningen gav anledning følgende debat.

Birgit Fixen efterlyste mere information om OK-resultatet for tjenestemandspensionisterne, fx ved et indstik i Folkeskolen, og at tallene kommer med i beretningen.

Man fandt det uheldigt, at OK-resultatet var placeret i det indstik, hvor hovedstyrelsesmedlemmerne tilkendegav deres stillingtagen til OK-resultatet op til urafstemningen. (Pensionister kan ikke deltage i urafstemningen, idet tjenetemandspensionen reguleres efter de generelle stigninger over 3 år som hører under CFU-forhandlingerne).

Der blev også givet udtryk for, at det var ønskeligt, at man kunne kommunikere mellem møderne.

Kommunikationsplatformen DLF-inside kunne være et redskab. Det var planlagt, at fraktion 4 skulle komme med på 3. bølge. Denne er endnu ikke igangsat.

Her kan det nyoprettede faglige netværk, ”Lærersenior” være en mulighed.

Herefter blev beretningen godkendt med akklamation.

Formandens beretning vil blive udsendt til alle mødedeltagere sammen med dette referat.

**6. Indkomne forslag**

Pensionistforum Østjylland foreslår, at årsmødet udformer et forslag til politik for pensionistarbejdet i Danmarks Lærerforening.

*Vi ønsker via en politik for pensionistarbejdet at styrke foreningens aktive deltagelse i pensionistarbejdet. Det kan være med til at styrke kommunikationen til medlemmer på vej på efterløn/pension og kan være med til at bakke op om aktiviteter i kredsene, i de forpligtende kredssamarbejder og i foreningen centralt.*

*På vegne af Pensionistforum Østjylland ved Jørn Kokkendorff.*

Jørn Kokkendorff motiverede forslaget bl.a. fordi det er sparsomt, hvad man kan finde om DLF’s pensionistpolitik på hjemmesiden. Der har været tiltag i 2002 med udarbejdelse en formuleret pensionistpolitik, men arbejdet blev aldrig færdiggjort. Hvis vi havde en formuleret pensionistpolitik, kunne det være med til at fastholde flere pensionister, hvor 13-17% melder sig ud.

Vi efterlyser en politik for pensionistarbejdet, mere fokus på pensionister og i sidste ende en ændring af foreningens principprogram.

Efter gruppearbejdet blev pensionistarbejdet diskuteret

* En formuleret ansvarsfordeling mellem hovedforeningen og lokalkredsene
* Opfordring til at emnet diskutteres i FKS
* Nedsættelse af et ad hoc-udvalg i DLF regi med henblik på at få pensionistpolitikken på kongressens dagsorden
* Et emne på formandsskolen
* Vi skal være præcise i et evt. oplæg til kongressen
* Pensionistpolitikken skal være en del af DLF’s samlede politik og ikke fremstå særskilt
* Gruppearbejdets sammenskrivning skal formidles bredt med indragelse af FKS og kredsene.

Der opfordres til, at sammenskrivningen diskuteres i FKS, og eventuelle ændringer tilgår Birgit Bruun inden påske. Endvidere kunne sammenskrivningen være et debatpunkt på kredsgeneralforsamlingerne. Kan den stramme deadline ikke overholdes, må det være op til det enkelte FKS, hvorledes informationen skal finde sted.

Med gruppearbejdet har vi sat en retning.

Når Birgit Bruun har fået forslagene, skal den videre bearbejdning forgå først i Arbejdsmiljø- og Organisationsudvalget og i sidste ende hovedstyrelsen, hvor den endelige formulering laves, hvis det skal på kongressens dagsorden.

Sammenskrivningen udsendes som et selvstændigt bilag med referatet.

Bilag: Baggrundspapir fra 2002(1), oplæg til gruppearbejde(2).

**7. Ideudveksling om arrangementer/ture.**

Punktet er sat på dagsordenen, fordi Årsmødet tidligere har vedtaget, at punktet kommer på dagsordenen i de år, hvor der ikke er valg af kongresdelegerede.

Der er syneladende ingen FKS’ere, der har planlagt fællesarrangementer.

Da materialet er så omfattende, henvises til lokalkredsenes hjemmesider eller den kontaktperson, der stod anført på opslagene.

**8. Orientering om det faglige netværk for fraktion 4.**

Oplæg af Dorthe Kirkgaard Nielsen og Jennifer Jensen.

De faglige netværk administreres af Folkeskolen/folkeskolen.dk

”Lærersenior” er det nye netværk, som omfatter en særlig gruppe. Netværket er offentlig tilgængelig. Alle kan læse eller skrive i det.

”Lærersenior” har en 2-årig forsøgsperiode, så brug det, så det kan få en permanent status.

Hvis man ønsker at blive blogger, skal man bestræbe sig på at skrive et indlæg om måneden.

Siden giver også mulighed for at lægge arrangementer ind. Her er der den begrænsning, at prisen for deltagelse ikke må overstige 1.000 kr.

Jennifer Jensen gennemgik hjemmesidens forskellige muligheder og har fremstillet en guide, som udsendes sammen med referatet.

**9. Eventuelt**

Der var enighed om, at det havde været et godt møde, men hvis der fremover skal være gruppedebat, bør der være mulighed for at få stillet flere lokaler til rådighed.

11. februar 2019. Børge Pedersen, referent

Sammen med dette referat udsendes:

* Formandens beretning, punkt 5
* Sammenskrivning af gruppedrøftelserne, punkt 6
* Guide til brug af ”Lærersenior”, punkt 8
* Pensionist i DLF

**Næste Årsmøde for fraktion 4**

**5. – 6. februar 2020.**

**Hotel Sinatur Storebælt.**